Formidling

Frederiksholms Kanal 12

1220 København K

Tlf 33 13 44 11

MOB 41 20 60 19

E-MAIL nynne.bojsen.faartoft@natmus.dk



|  |
| --- |
|  |
|  | 8. april 2014 |  |  |  |

**Påskehygge på Frilandsmuseet**

Frilandsmuseet holder åbent i påsken med spændende aktiviteter for hele familien. Smag påskens traditionelle retter, klip fine gækkebreve og nyd museets forårsbebudere og påskelam.

I de fem påskedage fra skærtorsdag d. 17. april til 2. påskedag d. 21. april slår Frilandsmuseet dørene op for sjove og hyggelige påskeaktiviteter for hele familien.

På den lille herregård i den nordlige del af museet bliver der lavet påskemad på brændekomfuret. Kokkepige og køkkenpiger laver de traditionelle påskeretter, som passer til hver dag i påsken, for eksempel skidne æg, grønkålssuppe med ”ni slags grønt” og æggekage. Vær med eller se på – og smag på sagerne.

I hjørneværelset hjælper papirkunstner William Frohn med at klippe finurlige gækkebreve inspireret af H.C. Andersens papirklip og bindebreve og gækkebreve fra museets magasiner. Bliver man lækkersulten, kan vi anbefale et besøg i Wienercaféen, hvor varme drikke og konditorkager kan nydes.

I Frilandsmuseets stationsby holder Brugsen åben. De venlige brugsuddelerdamer sælger varme drikke, bolsjer, lakridskonfekt og påskeslik. Man kan også låne et brætspil, som man kan hygge sig med i Brugsens Forsamlingssal.

Der er naturligvis også kommet påskelam på museet, og forårets bebudere pibler frem alle vegne. Hestevognen står klar til at køre ture rundt på museet, museumsbutikken bugner af spændende tilbud, og museets møllerlaug byder indenfor i vandmøllen, hvor der bliver malet mel – lige til at tage med hjem og bage brød af.

*I påskedagene holder Frilandsmuseet åbent fra kl. 10.00 - 16.00. Der er aktiviteter kl. 11.00 - 15.30. Museet lukker efter påsken og åbner igen den 1.maj.*

*Gratis adgang.*

**For yderligere oplysninger kontakt:**Anja Jørgensen, museumsinspektør, Frilandsmuseet, Nationalmuseet.
Tlf.: 4120 6402. E-mail: anja.jorgensen@natmus.dk

Nynne Bojsen Faartoft, pressemedarbejder, Nationalmuseet.
Tlf.: 4120 6019. E-mail: nynne.bojsen.faartoft@natmus.dk